CSS ชูธุรกิจ “โครงข่าย 5G-พลังงาน-เทรดดิ้ง” โต หนุนผลงานครึ่งปีหลังแกร่ง
CSS คาดธุรกิจพลังงาน และธุรกิจเทรดดิ้งหนุนธุรกิจครึ่งปีหลังเติบโตในทิศทางบวก และยังได้รับอานิสงส์การลงทุนโครงข่าย 5G ทำให้มีโอกาสได้รับงานใหม่ๆ เพิ่มขึ้น เพื่อต่อยอดรายได้และสร้างฐานธุรกิจให้แข็งแกร่งและมั่นคงต่อไปในอนาคต
14 ก.ค. 2564

นายสมพงษ์  กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า บริษัทฯ คาดแนวโน้มธุรกิจในช่วงที่เหลือของปีนี้จะยังคงเติบโตในทิศทางบวกได้อย่างมีนัยสำคัญ เนื่องจากได้รับปัจจัยบวกจากผลตอบแทนในการลงทุนโครงการต่าง ๆ ทั้งธุรกิจพลังงาน และธุรกิจเทรดดิ้ง
ขณะที่ธุรกิจบริการติดตั้งระบบโทรคมนาคม ยังได้รับอานิสงส์การลงทุนโครงข่าย 5G ที่สนับสนุนให้เห็นเม็ดเงินลงทุนเข้าสู่ระบบมากขึ้น ทำให้ CSS มีโอกาสได้รับงานใหม่ๆ เพิ่มขึ้นจากลูกค้าหลัก เพื่อต่อยอดรายได้และสร้างฐานธุรกิจให้แข็งแกร่งและมั่นคงต่อไปในอนาคต
ทั้งนี้ บริษัทฯ ยังคงให้ความสำคัญในการเข้าร่วมประมูลงานใหม่ๆ จากภาครัฐและเอกชนอย่างต่อเนื่อง เชื่อว่าจะเป็นปัจจัยสำคัญต่อการเติบโตของธุรกิจบริษัทฯในอนาคต และเพื่อรักษาอัตราการเติบโตของผลการดำเนินงานปีนี้ให้เป็นไปตามเป้าหมายที่ได้วางไว้
“ภาพรวมธุรกิจครึ่งปีหลังน่าจะยังคงเติบโตอยู่ในทิศทางบวกได้อย่างต่อเนื่องจากครึ่งปีแรก เพราะที่ผ่านมา CSS ได้รุกขยายงานในทุก ๆ ด้าน รวมทั้งการยื่นประมูลงานใหม่ ๆ เพิ่มเติม ทำให้มีงานเพิ่มเข้ามาอย่างต่อเนื่อง แต่ต้องยอมรับว่าสถานการณ์การแพร่ระบาดของเชื้อไวรัสโควิด-19 ได้ส่งผลกระทบต่อการดำเนินธุรกิจอย่างหลีกเลี่ยงไม่ได้ ซึ่งคงต้องดูว่าหลังจากมีมาตรการต่างๆ จากภาครัฐออกมา รวมถึงมีการทยอยฉีดวัคซีนในประเทศแล้วนั้น จะทำให้สถานการณ์การแพร่ระบาดของโควิด-19 เป็นไปในทิศทางใด แต่สิ่งที่บริษัทฯ ยังคงมุ่งเน้น คือ ลุยประมูลโปรเจคใหม่ๆ อย่างต่อเนื่อง  เพื่อผลักดันให้ภาพรวมธุรกิจของ CSS เติบโตอย่างแข็งแกร่ง” นายสมพงษ์ กล่าว